
**ΠΡΙΝ ΤΗΝ ΑΝΑΓΝΩΣΗ**

**Πριν διαβάσετε το παρακάτω κείμενο, προσπαθήστε να απαντήσετε τις παρακάτω ερωτήσεις:**

* Ποιος είναι ο συντάκτης;
* Από που προέρχεται το κείμενο;
* Ποιο είναι το θέμα του;
* Σε ποιο κειμενικό είδος ανήκει;
* Για ποιο σκοπό γράφτηκε;

**Κοψοδαχτύληδες, κοψοχέρηδες και διπλοκοψοχέρηδες**

*Απόσπασμα άρθρου του Παντελή Μπουκάλα από την εφημερίδα ΚΑΘΗΜΕΡΙΝΗ στις 2/6/2019, λίγο μετά τις ευρωεκλογές και τις αυτοδιοικητικές εκλογές της 26/5/2019.*

**1η§** […] Εκλογές δίχως κοψοχέρηδες δεν γίνονται. Δίχως ανθρώπους που μετάνιωσαν ή λένε ότι μετάνιωσαν γιατην ψήφο που κατέθεσαν στην κάλπη [...].

**2η§** Εκτός από τους κοψοχέρηδες αυτού του είδους, με μακρά παράδοση στον τόπο μας, υπάρχουν και οιδιπλοκοψοχέρηδες. Πρόκειται για τους οπαδούς του κινήματος «δεν ψηφίζω! δεν ψηφίζω!», οι οποίοι κρίνουν πολιτικά ανίσχυρη ή και ασήμαντη την ψήφο, είτε γενικά είτε σε μια συγκεκριμένη εκλογική αναμέτρηση.

**3η§** Επιλέγουν λοιπόν την αποχή, που τη χαρακτηρίζουν πολιτική, αδιαφορώντας για το γεγονός ότι αθροίζεταιαδιακρίτως με την απολίτικη (των νοσηλευόμενων, των γερόντων, των ξενιτεμένων). Με εκ προοιμίου κομμένα και τα δυο τους χέρια, αρνούνται να πορευτούν μέχρι το εκλογικό τους τμήμα. Κατά κάποιον τρόπο αυτοαφοπλίζονται, γιατί η ψήφος, μια κατάκτηση που απαίτησε σκληρούς αγώνες, όπου γης, παραμένει όπλο. Ίσως φθαρμένο, ίσως όχι πάντα εύστοχο, πάντως όπλο. Δεν έχουμε πολλά στη διάθεσή μας ώστε να παραδώσουμε έστω και τα φθαρμένα.

**4η§** Και δεν είναι ισοδύναμα της ψήφου τα εκτονωτικά τιτιβίσματα στο τουίτερ, οι αναρτήσεις στο φέισμπουκ ήτα συνθήματα στον τοίχο. Κανείς, μα κανείς δεν χαίρεται περισσότερο από τους επαγγελματίες πολιτικάντηδες όταν τα ποσοστά της αποχής είναι μεγάλα. Τα χέρια τους λύνονται.

**5η§** Δεν δένονται.

**6η§** Υπάρχουν πάντα (στο μυαλό ή στην ψυχή μας, ακόμα και στο σώμα μας, όταν ασθενεί) χίλιοι λόγοι για ναμην πάμε να ψηφίσουμε: το αντιπροσωπευτικό σύστημα έφτασε να λειτουργεί υπέρ του αντιπροσωπεύοντος παρά υπέρ του αντιπροσωπευόμενου, η δημοκρατία με κόμματα ευτελίστηκε σε δημοκρατία των κομμάτων, η Βουλή έχει μικρότερη δύναμη από έναν ραδιοφωνικό ή τηλεοπτικό σταθμό, το Ευρωκοινοβούλιο μόνο η καλή μας καρδιά δεν το χαρακτηρίζει διακοσμητικό, κ.τ.λ. Υπάρχουν, όμως, πάντα χίλιοι και ένας λόγος για να πάμε να ψηφίσουμε, και μάλιστα ο επιπλέον δεν είναι ο χιλιοστός πρώτος αλλά ο πρώτος και σπουδαιότερος: η ίδια η δημοκρατία, που όσο νόημα διασώζει, το διασώζει ακριβώς όταν η συμμετοχή των πολιτών αναζωογονεί το εκλογικό τελετουργικό. Σε κάθε είδους εκλογές: εθνικές, ευρωεκλογές, αυτοδιοικητικές, της σχολής ή του συνδικάτου. Η δημοκρατία, το ξέρουμε, απαιτεί και τη σωματική, την υλική παρουσία μας, ήδη από την εποχή της εκκλησίας του δήμου και της περίφημης αμεσότητας. Τότε που Σκύθες τοξότες περιπολούσαν στην αγορά, κι αν πετύχαιναν κάποιον πολίτη να κουβεντολογάει εκεί με την παρέα του αντί να συνεδριάζει στην Πνύκα, όπως όφειλε, του έβαζαν απουσία στιγματίζοντάς τον.

**7η§** Κοκκινίζοντας δηλαδή τον χιτώνα του με το ειδικό σχοινί που κρατούσαν, βαμμένο με μίλτο («σχοινίονμεμιλτωμένον»). Για να τον ξεμπροστιάσουν ως ανάξιο της ιδιότητας του πολίτη, αλλά και για να μην μπορεί να πάει, έτσι κοκκινισμένος, να πάρει την προβλεπόμενη αμοιβή για τη συμμετοχή του στην εκκλησία του δήμου.

**8η§** Η πολύτιμη ιδιότητα του πολίτη προφανώς και δεν εξαντλείται στη συμμετοχή στην εκλογική διαδικασία.Κάθε μέρα ψηφίζουμε. Με τη στάση μας. Με τα λόγια και τις πράξεις μας. Στα μικρά και στα μεγάλα, αν και φαίνεται ότι γίνεται όλο και πιο δύσκολο να συμφωνήσουμε ποια τα όντως μεγάλα και ποια τα μικρά. Για παράδειγμα, τι είναι πατριωτικότερο: να υψώνουμε στο μπαλκόνι μας τη σημαία (οποιασδήποτε χώρας τη σημαία) ή να βάζουμε εκεί τρεις-τέσσερις γλάστρες; (497 λέξεις)

[***http://www.kathimerini.gr/1026899/opinion/epikairothta/politikh/koyodaxtylhdes-koyoxerhdes-kai-diplokoyoxerhdes***](http://www.kathimerini.gr/1026899/opinion/epikairothta/politikh/koyodaxtylhdes-koyoxerhdes-kai-diplokoyoxerhdes)

**ΜΕΤΑ ΤΗΝ ΑΝΑΓΝΩΣΗ**

1. Ποιους ονομάζει κοψοχέρηδες ο συγγραφέας στην 1η παράγραφο;
2. Ποιους ονομάζει διπλοκοψοχέρηδες στη 2η παράγραφο;

Η συνέχεια στην τηλεδιάσκεψη….